ธปท.ลุ้นเงินออกหนุนบาทอ่อนค่า
ธปท.ลุ้นเงินไหลออกเพิ่มหนุนเงินบาทอ่อนค่า คาดสัปดาห์หน้าแข็งหลุดกรอบ 33 บาท
9 ก.ย. 2560

ธปท.ลุ้นเงินไหลออกเพิ่มหนุนเงินบาทอ่อนค่า คาดสัปดาห์หน้าแข็งหลุดกรอบ 33 บาท
นายเมธี สุภาพงษ์ รองผู้ว่าการ ด้าน เสถียรภาพการเงิน ธนาคารแห่งประเทศ ไทย (ธปท.) เปิดเผยว่า ไตรมาส 4 ปีนี้ แนวโน้มเงินทุนเคลื่อนย้ายจะไหลออกหรือไหลเข้ายังคาดการณ์ยาก แต่หากเงินนักลงทุนไทยไปลงทุนโดยตรงในต่างประเทศ (ทีดีไอ) ต่อเนื่องเหมือนช่วงที่ผ่านมาที่ออกไปค่อนข้างมาก จะส่งผลดี ต่อเงินบาทให้อ่อนค่าลงได้
"ยังคาดยากว่าเงินจะเข้ามาอีกหรือไม่ ขึ้นกับปัจจัยภายนอก ถ้าทีดีไอออก เยอะจะยิ่งดีต่อเงินบาท" นายเมธี กล่าว
ด้าน ธปท.รายงานดุลบัญชีเงินทุนเคลื่อนย้ายเดือน ก.ค. ไหลเข้าสุทธิ 932 ล้านดอลลาร์สหรัฐ หรือประมาณ 3.09 หมื่นล้านบาท เป็นการไหลเข้าครั้งแรกในรอบ 2 เดือน หลัง พ.ค.-มิ.ย. ออกต่อเนื่อง จากธนาคารพาณิชย์ถอนเงินจากต่างประเทศปรับฐานะเงินตราต่างประเทศ ตามการป้องกันความเสี่ยงอัตราแลกเปลี่ยนของผู้ส่งออกหลังเงินบาทแนวโน้มแข็งค่าขึ้น และการถอนเงินฝากครบกำหนดของเอฟไอเอฟ จากฮ่องกง กาตาร์ และสหรัฐอาหรับเอมิเรตส์ ต้นปีถึงปัจจุบันเงินไหลออกสุทธิ 1.27 หมื่นล้านดอลลาร์ หรือประมาณ 4.2 แสนล้านบาท
นายจิติพล พฤกษาเมธานันท์ นักกลยุทธ์ตลาดเงินตลาดทุน ธนาคารกรุงไทย กล่าวว่า วันที่ 8 ก.ย. เงินบาท ปิดตลาด 33.07 บาท จากเช้าเปิด 33.06 บาท อ่อนค่าเล็กน้อยจากดอลลาร์แข็งค่า แต่สัปดาห์หน้าเงินบาทจะแข็งค่าขึ้นใน กรอบ 32.80-33.00 บาท เนื่องจากมีเงิน จากญี่ปุ่นไหลเข้า